ભારતીય ક્રિકેટ કંન્ટ્રોલ બોર્ડ તરફથી નિવેદન જારી કરીને કહેવામાં આવ્યું છે કે, કોહલી ઇંગ્લેન્ડ અને આયર્લેન્ડ પ્રવાસથી પહેલા કાંઉન્ટી ક્રિકેટમાં હિસ્સો લઇ શકશે નહીં. હકીકતમાં કોહલી બુધવારનાં દિવસે તપાસ માટે એક હોસ્પિટલમાં પહોંચ્યો હતો. ત્યારબાદ એવા અહેવાલ આવ્યા હતા કે તેને સ્લીપ ડિસ્ક થઇ ગયું છે અને તે ઇંગ્લેન્ડનાં પ્રવાસ પહેલા સરે માટે કાંઉન્ટી ક્રિકેટમાં રમી શકશે નહીં. મોડેથી બોર્ડનાં એક અધિકારીએ માહિતી આપતા કહ્યું છે કે, વિરાટને સ્લીપ ડિસ્ક થયું નથી. આ મામલો નેકસ્પ્રેનનો રહેલો છે. બોર્ડ તરફથી કહેવામાં આવ્યું છે કે, વિરાટના કાંઉન્ટી ક્રિકેટમાં નહીં રમવાનો નિર્ણય મેડિકલ દ્વારા ચેકઅપ બાદ લેવામાં આવ્યો છે. ટીમ ઇન્ડિયાનાં કેપ્ટનને બીસીસીઆઈની મેડિકલ ટીમની દેખરેખમાં ટેસ્ટમાંથી પસાર થવું પડશે. તેના પર બીસીસીઆઈની ટીમ નજર રાખશે. કોહલી ટૂંકમાં જ ટ્રેનિંગ પણ શરૂ કરી શકશે. ૧૫મી જૂનનાં દિવસે બેંગ્લોરમાં એમસીએમાં ફિટનેસ ટેસ્ટ થશે. મેડિકલ ટીમને આશા છે કે, તે આયર્લેન્ડ અને ઇંગ્લેન્ડનાં પ્રવાસ પહેલા ઠીક થઇ જશે.